Κανονισμός (ΕΚ) αριθ. 1841/2003 της Επιτροπής

της 17ης Οκτωβρίου 2003

για τροποποίηση του κανονισμού (ΕΚ) αριθ. 1227/2000, περί καθορισμού λεπτομερών κανόνων εφαρμογής του κανονισμού (ΕΚ) αριθ. 1493/1999 του Συμβουλίου για την κοινή οργάνωση της αμπελοοινικής αγοράς και ιδίως σχετικά με το δυναμικό παραγωγής

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1), όπως τροποποιήθηκε τελευταία από τον κανονισμό (ΕΚ) αριθ. 806/2003(2), και ιδίως το άρθρο 7 παράγραφος 2 και τα άρθρα 15 και 23,

Εκτιμώντας τα ακόλουθα:

(1) Ο κανονισμός (ΕΚ) αριθ. 1227/2000 της Επιτροπής(3), όπως τροποποιήθηκε τελευταία από τον κανονισμό (ΕΚ) αριθ. 1203/2003(4), έχει καθορίσει την ημερομηνία λήξεως της περιόδου που αναφέρεται στο άρθρο 2 παράγραφος 3 στοιχείο β) του κανονισμού (ΕΚ) αριθ. 1493/1999, κατά τη διάρκεια της οποίας ένας παραγωγός λαμβάνει δικαιώματα αναφύτευσης μετά τη φύτευση της συγκεκριμένης έκτασης. Δεδομένου ότι έχει μεταφερθεί η ημερομηνία για την εφαρμογή διαδικασίας που προβλέπεται στο άρθρο 2 παράγραφος 3 του κανονισμού (ΕΚ) αριθ. 1493/1999, πρέπει συνεπώς να μεταφερθεί και η εν λόγω ημερομηνία λήξεως.

(2) Για την αποτελεσματική εφαρμογή του καθορισμού των χορηγήσεων που προβλέπονται από το άρθρο 14 παράγραφοι 1 και 2 του κανονισμού (ΕΚ) αριθ. 1493/1999, πρέπει να τροποποιηθεί η ημερομηνία των ετησίων ανακοινώσεων από τα κράτη μέλη προς την Επιτροπή, και να προσδιοριστεί αυτή που θα χρησιμοποιηθεί για τον καθορισμό των δαπανών που όντως πραγματοποιήθηκαν και των εκκαθαρισθεισών δαπανών.

(3) Πρέπει επίσης να προσαρμοστεί η τυποποιημένη παρουσίαση των στοιχείων και των πληροφοριών που τα κράτη μέλη πρέπει να αποστείλουν στην Επιτροπή όσον αφορά την ταξινόμηση των ποικιλιών αμπέλου.

(4) Πρέπει συνεπώς να τροποποιηθεί ο κανονισμός (ΕΚ) αριθ. 1227/2000.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης οίνων,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 1227/2000 τροποποιείται ως εξής:

1. Στο άρθρο 2 παράγραφος 5 η ημερομηνία "15ης Ιουλίου 2002" αντικαθίσταται από την ημερομηνία "30ής Ιουνίου 2004".

2. Στο άρθρο 16 παράγραφος 1 η εισαγωγική φράση και τα στοιχεία α) και β) αντικαθίστανται από το ακόλουθο κείμενο:

"Τα κράτη μέλη διαβιβάζουν στην Επιτροπή, μέχρι της 10 Ιουλίου εκάστου έτους, σχετικά με το σύστημα αναδιάρθρωσης και μετατροπής:

α) κατάσταση των δαπανών που όντως πραγματοποιήθηκαν στις 30 Ιουνίου του τρέχοντος οικονομικού έτους, καθώς και τη σχετική συνολική έκταση·

β) κατάσταση των εκκαθαρισθεισών δαπανών στις 30 Ιουνίου του τρέχοντος οικονομικού έτους, καθώς και τη σχετική συνολική έκταση·".

3. Στο παράρτημα ο πίνακας 9 "Ταξινόμηση των οινοποιήσιμων ποικιλιών αμπέλου" αντικαθίστανται από τον πίνακα που εμφαίνεται στο παράρτημα του παρόντος κανονισμού.

Άρθρο 2

Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 17 Οκτωβρίου 2003.

Για την Επιτροπή

Franz Fischler

Μέλος της Επιτροπής

(1) ΕΕ L 179 της 14.7.1999, σ. 1.

(2) ΕΕ L 122 της 16.5.2003, σ. 1.

(3) ΕΕ L 143 της 16.6.2000, σ. 1.

(4) ΕΕ L 168 της 5.7.2003, σ. 9.

ΠΑΡΑΡΤΗΜΑ

"

>PIC FILE= "L_2003268EL.005902.TIF">

1. Ετήσια ανακοίνωση σε ημερομηνία που θα καθορισθεί από το κράτος μέλος διευκρινίζοντας τις τροποποιήσεις που έχουν γίνει σε σύγκριση με το προηγούμενο έτος (άρθρο 20 παράγραφοι 4 και 9 του παρόντος κανονισμού).

2. Το κράτος μέλος θα προσαρμόσει τον πίνακα στο δικό του σύστημα ταξινόμησης ποικιλιών."